

**РЕПУБЛИКА БЪЛГАРИЯ**

**ОБЛАСТ ПЛЕВЕН**

**ОБЩИНА НИКОПОЛ**

**ДО**

**ОБЩИНСКИ СЪВЕТ**

**НИКОПОЛ**

**ДОКЛАДНА ЗАПИСКА**

**от**

**ИВЕЛИН МАРИНОВ САВОВ – кмет на Община Никопол**

**ОТНОСНО**: Приемане на Наредба за определяне на обема на животновъдната дейност и местата за отглеждане на селскостопански животни на територията на община Никопол.

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

В изпълнение на разпоредбата на чл. 133, ал. 1 от Закона за ветеринарномедицинската дейност общинските съвети определят с наредба **обема на животновъдната дейност и местата за отглеждане на селскостопански животни** по смисъла на Закона за животновъдството на територията на съответната община. Понастоящем на територията на община Никопол няма действаща наредба с правно основание чл. 133, ал. 1 от Закона за ветеринарномедицинската дейност, което налага приемане на наредба, уреждаща съответните въпроси от местно значение.

Предложеният проект на наредбата цели регламентиране на допустимия брой за всеки вид селскостопански животни, отглеждани в регулационните граници на населените места на територията на община Никопол, регламентиране на основни права и задължения на собствениците при отглеждането на селскостопанските животни и спазване на правилата и нормативите за устройство на територията и на санитарно-хигиенните изисквания.

Целта е да се създадат условия и предпоставки за устойчиво развитие на животновъдството, хармонично развитие на животновъдството с цел опазване на околната среда и здравето на хората и животните, както и ефективно управление и контрол от страна на местната администрация и териториалните държавни органи за спазване изискванията на нормативните и поднормативните актове, уреждащи отношенията в сферата на животновъдството, постигане на публичност и прозрачност на информацията.

В тази връзка, през последните месеци зачестиха сигналите от граждани и кметове и кметски наместници на населени места, отнасящи се до отглеждането на селскостопански животни, както и замърсяването на улиците и прилежащи площи с оборски тор. Липсата на ясна и подробна правна уредба за извършването на тази дейност в много случаи води до конфликти между частния и обществения интерес, във връзка което възниква неотложната необходимост от регламентирането на правила и изисквания, касаещи отглеждането на селскостопански животни за стопански цели и за лични нужди. Прецизирането на изискванията към лицата, които отглеждат селскостопански животни за лични и за стопански нужди цели да гарантира опазването на чистотата и хигиената на местата, където се отглеждат такива животни, и не на последно място – спокойствието на жителите на населените места.

С приемането на наредбата се цели постигане на обективност, прозрачност и справедливост при определяне обема на животновъдната дейност и местата за отглеждане на селскостопански животни на територията на общината. Точното и ясно регламентиране на правилата при отглеждане на животни ще спомогне за подобряване на контрола върху отглеждането на селскостопански животни, както и за предотвратяване на нерегламентирано изхвърляне на животински отпадъци и подобряване хигиенните условия в населените места на територията на общината.

Предлаганият проект на нова Наредба е в съответствие с разпоредбите на Европейската харта за местното самоуправление и директивите на Европейската общност, свързани с тази материя и не противоречи на актовете на Европейския съюз.

Предвид гореизложеното, предлагам на Общински съвет – Никопол на основание чл. 21, ал. 1, т. 23 и ал. 2 от Закона за местното самоуправление и местната администрация, във връзка с чл. 133, ал. 1 от Закона за ветеринарномедицинската дейност, чл. 8, във връзка с чл. 15, ал. 1 от Закона за нормативните актове и чл. 76, ал. 3 от Административнопроцесуалния кодекс, да вземе следното

**РЕШЕНИЕ:**

**1. Общински съвет – Никопол приема Наредба за определяне на обема на животновъдната дейност и местата за отглеждане на селскостопански животни на територията на община Никопол, съгласно приложения проект, неразделна част от настоящото решение.**

**ВНОСИТЕЛ:**

**ИВЕЛИН САВОВ**

***Кмет на Община Никопол***